KIRJALLINEN KYSYMYS E-3570/02 esittäjä(t): Jonas Sjöstedt (GUE/NGL) komissiolle. Yksityinen viinin maahantuonti Ruotsiin.



Virallinen lehti nro 137 E , 12/06/2003 s. 0228 - 0229



KIRJALLINEN KYSYMYS E-3570/02 esittäjä(t): Jonas Sjöstedt (GUE/NGL) komissiolle (12. joulukuuta 2002) Aihe: Yksityinen viinin maahantuonti Ruotsiin Ruotsin hallitus katsoo, että kaikkien maahantuotavien viinien tilausten on tapahduttava Ruotsissa Systembolagetin välityksellä, jolloin viineihin sovelletaan Ruotsin liikevaihtoveroa ja alkoholiveroa. Lisäksi tulevat kuljetuskustannukset ja Systembolagetin myyntivoitto. Marraskuun alussa julkaistujen lehtitietojen mukaan Ruotsin ulkoministeri olisi saanut komissiolta kirjeen, jossa todetaan, että Ruotsin alkoholilaki muodostaa kaupan esteen yhteisössä, koska se kieltää yksityisiä hankkimasta alkoholia ulkomailta ja kuljetuttamasta sitä itselleen riippumattomien välikäsien kautta. Ruotsin hallituksen ja valtiopäivien näkemys on, että kaikkien etähankintojen on tapahduttava Systembolagetin kautta. Yhteisöjen tuomioistuin suhtautui eräässä päätöksessään (asia C-189/95) hyvin hienotunteisesti Systembolagetin monopoliasemaan vähittäiskaupassa. Mitkä ovat olleet komission poliittiset tarkoitusperät sen lähettäessä Ruotsin hallitukselle edellä mainitun kirjeen? Frederik Bolkesteinin komission puolesta antama vastaus (30. tammikuuta 2003) Komissio voi vahvistaa, että lokakuun lopulla 2002 Ruotsille lähetettiin virallinen ilmoitus. Siinä tuodaan ilmi näkemys, jonka mukaan tietyt Ruotsin alkoholilain säännökset, joiden mukaan Ruotsissa asuvat yksityishenkilöt eivät voi tilata alkoholijuomia yksityiskäyttöön muissa jäsenvaltioissa toimivilta tuottajilta tai vähittäiskauppiailta ja saada niitä toimitetuksi Ruotsiin, estävät yhteisön sisäistä kauppaa ja voivat näin ollen olla EY:n perustamissopimuksen 28 ja 30 artiklan vastaisia. Systembolagetille on annettu tehtäväksi vahvan oluen, viinin ja alkoholijuomien vähittäismyynti Ruotsissa. Asiassa Franzén (asia C-189/95) tuomioistuin katsoi, että sen saatavilla olevien tietojen pohjalta alkoholijuomien vähittäismyynnin kotimaan monopoli (kuten Systembolaget) on 37 artiklan mukainen (nykyinen 31 artikla). Tuomioistuin katsoi kuitenkin myös, että muilla kotimaan lainsäädännön säännöksillä, joilla ei suoranaisesti säädellä monopolin toimintaa, voi kuitenkin olla välitön vaikutus monopoliin ja niitä olisi tarkasteltava suhteessa EY:n perustamissopimuksen 30 artiklaan (nykyinen 28 artikla). Tämä koski esim. lupajärjestelmää. Ruotsin lainsäädäntöön onkin tehty useita lupajärjestelmää koskevia muutoksia, jotta se vastaisi tuomioistuimen antaman tuomion sisältöä näiltä kohdin. On huomattava, että tuomioistuin ei ottanut kantaa siihen, olisiko Ruotsilla oikeus kieltää tai estää yksityinen alkoholin tuonti henkilökohtaiseen käyttöön muihin jäsenvaltioihin asettautuneilta tuottajilta tai vähittäiskauppiailta. Komissio katsoo, että yksityishenkilöitä ei pitäisi estää hankkimasta viiniä, vahvaa olutta tai alkoholijuomia henkilökohtaiseen käyttöön muihin jäsenvaltioihin asettautuneilta tuottajilta tai vähittäiskauppiailta ja saamasta niitä toimitetuksi Ruotsiin samoin ehdoin, jotka koskevat alkoholijuomien yksityistä kuljetusta ja myyntiä monopolin (Systembolagetin) kautta. Komissio odottaa Ruotsin viranomaisten vastausta.